“หุ้นเอเชีย” เปิดลบ! นักลงทุนกังวลวิกฤต SVB
“ตลาดหุ้นเอเชีย” เปิดลบวันนี้ นักลงทุนยังกังวลวิกฤต SVB ขณะที่ “ดาวโจนส์” ยังปรับตัวลดลงต่อเนื่องเป็นวันที่ 5
“ตลาดหุ้นเอเชีย” เปิดลบวันนี้ นักลงทุนยังกังวลวิกฤต SVB ขณะที่ “ดาวโจนส์” ยังปรับตัวลดลงต่อเนื่องเป็นวันที่ 5
14 มี.ค. 2566

ผู้สื่อข่าวรายงานว่า ตลาดหุ้นเอเชียเปิดลบในวันนี้ ท่ามกลางการซื้อขายที่ผันผวน หลังหุ้นสหรัฐปรับตัวลงอย่างรุนแรงในวันจันทร์ที่ 13 มี.ค. ขณะที่นักลงทุนพยายามประเมินผลกระทบจากเหตุการณ์ธนาคารล้มในสหรัฐ ซึ่งรวมถึงธนาคารซิลิคอน วัลเลย์ แบงก์ (Silicon Valley Bank) หรือ SVB
ทั้งนี้ ดัชนีนิกเกอิเปิดตลาดที่ระดับ 27,455.95 จุด ร่วงลง 377.01 จุด หรือ -1.35%, ดัชนีฮั่งเส็งเปิดภาคเช้าที่ระดับ 19,524.51 จุด ลดลง 171.46 จุด หรือ -0.87% และดัชนีเซี่ยงไฮ้คอมโพสิตเปิดภาคเช้าที่ระดับ 3,261.92 จุด ลดลง 6.78 จุด หรือ -0.21%
โดยดัชนีเฉลี่ยอุตสาหกรรมดาวโจนส์ของสหรัฐปรับตัวลดลงติดต่อกันเป็นวันที่ 5 เมื่อวานนี้ แม้รัฐบาลสหรัฐประกาศว่าจะอุ้มผู้ฝากเงินที่ SVB ทุกรายและออกมาตรการพิเศษอื่น ๆ แต่ก็ยังไม่อาจสกัดการร่วงลงของหุ้นกลุ่มธนาคาร ส่วนดัชนี S&amp;P500 ปรับตัวลง 0.15% อย่างไรก็ตาม ดัชนี Nasdaq Composite ปรับขึ้น 0.45%
ขณะเดียวกัน นักลงทุนจับตาดัชนีราคาผู้บริโภค (CPI) เดือนก.พ.ของสหรัฐอย่างใกล้ชิด โดยสหรัฐจะเผยแพร่ตัวเลขดังกล่าวในวันนี้